วันมาฆบูชา 66 ท่องเที่ยวคาดเงินสะพัด 1.76 หมื่นล้านบาท
ท่องเที่ยวคาดเงินสะพัด 1.76 หมื่นล้าน รับ วันมาฆบูชา 2566  คนไทย-ต่างชาติขึ้นเท่าตัวจาก 2 ปีก่อน พบภาคใต้คนนิยมไปเที่ยวมากสุด
6 มี.ค. 2566

น.ส.ฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า การท่องเที่ยวช่วงวันหยุดยาวเนื่องในวันมาฆบูชา ระหว่างวันที่ 4-6 มี.ค.66 คาดมีรายได้หมุนเวียน 17,658 ล้านบาท แบ่งเป็น คนไทยเดินทางท่องเที่ยวภายในประเทศ 2.2 ล้านคน-ครั้ง สร้างรายได้หมุนเวียน 7,847.17 ล้านบาท และนักท่องเที่ยวต่างชาติ 713,101 คน-ครั้ง สร้างรายได้ 9,810.93 ล้านบาท
 
สำหรับบรรยากาศการเดินทางคึกคักกว่า 2 ปีก่อนหน้า โดยรายได้และจำนวนนักท่องเที่ยวเพิ่มขึ้นมากกว่า 100% เมื่อเทียบวันมาฆบูชาปี 64 โดยช่วงหยุดวันมาฆบูชาปีนี้ จำนวนนักท่องเที่ยวคนไทยมีจำนวน 2.2 ล้านคน-ครั้ง เพิ่มขึ้น 101% เมื่อเทียบช่วงหยุดวันมาฆบูชาปี 64 รายได้หมุนเวียน 7,847.17 ล้านบาท เพิ่มขึ้น 101% เมื่อเทียบช่วงหยุดวันมาฆบูชาปี 64 และยังมีจำนวนนักท่องเที่ยวต่างชาติ ที่เข้ามาสร้างความคึกคักให้กับบรรยากาศการท่องเที่ยวของไทยเพิ่มขึ้น
 
ทั้งนี้ รายได้หมุนเวียนทั้งหมด แบ่งเป็นรายได้จากนักท่องเที่ยว 15,887.13 ล้านบาท และนักทัศนาจร จำนวน 1,770.97 ล้านบาท โดยคนไทยนิยมเดินทางท่องเที่ยว 5 อันดับแรกที่สร้างรายได้ให้แต่ละพื้นที่ ดังนี้ กรุงเทพมหานคร มีรายได้ 1,319.44 ล้านบาท ชลบุรี มีรายได้ 708.10 ล้านบาท เชียงใหม่มีรายได้ 682.48 ล้านบาท ภูเก็ต มีรายได้ 418.33 ล้านบาท และกาญจนบุรีมีรายได้ 384.41 ล้านบาท ตามลำดับ
 
ขณะที่ต่างชาติ เดินทางในช่วงวันหยุดมาฆบูชา และสร้างรายได้หมุนนเวียนดังนี้ คือ ภูเก็ต มีรายได้หมุนเวียน 3,958.62 ล้านบาท ชลบุรีมีรายได้ 1,587.09 ล้านบาท กรุงเทพมหานคร มีรายได้ 967.13 ล้านบาท สุราษฎร์ธานี มีรายได้ 780.25 ล้านบาทและ กระบี่มีรายได้ 715.06 ล้านบาท ตามลำดับ
  
ส่วนจำนวนนักท่องเที่ยวหากแบ่งตามภาคพบว่า ภาคใต้ จำนวน 6.3 แสนคน-ครั้ง รายได้หมุนเวียนมากสุด 7,922.82 ล้านบาท ภาคกลางจำนวน 9.1 แสนคน-ครั้ง รายได้หมุนเวียน 3,444.38 ล้านบาท ภาคตะวันออก มีนักท่องเที่ยว 5.1 แสนคน-ครั้ง รายได้หมุนเวียน 3,221.23 ล้านบาท ภาคเหนือมีนักท่องเที่ยว 3.8 แสนคน-ครั้ง มีรายได้หมุนเวียน 1,988.63 ล้านบาท และภาคตะวันออกเฉียงเหนือ มีนักท่องเที่ยว 4.7 แสนคน-ครั้ง รายได้หมุนเวียน 1,081.04 ล้านบาท
 
อย่างไรก็ตาม พฤติกรรมของนักท่องเที่ยว ส่วนใหญ่ พักที่โรงแรม รีสอร์ทสัดส่วน 88.85% พักบ้านญาติ เพื่อนและคนรู้จักสัดส่วน 13.15% มีวันพักเฉลี่ย 2.26 วัน มีค่าใช้จ่ายเฉลี่ย 3,385.02 บาทต่อคนต่อวัน